
Proiectului de Lege pentru modificarea şi completarea Legii-cadru nr.153/2017 privind salarizarea personalului plătit din fonduri publice

               În conformitate cu prevederile din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu Proiectul de Lege pentru modificarea şi completarea Legii-cadru nr.153/2017 privind salarizarea personalului plătit din fonduri publice, trimis cu adresa nr. PLx. 589 din 28 octombrie 2019, înregistrat la Comisia juridică sub nr. 4c-13/1002/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată şi cu prevederile din Regulamentul  Camerei Deputaţilor, republicat.
            Senatul a adoptat iniţiativa legislativă în şedinţa din data de 21 octombrie 2019. 

            Proiectul de lege are ca obiect de reglementare completarea anexei nr. II la Legea-cadru nr.153/2017. Astfel, se propune atât corelarea unor funcţii cu prevederile Legii nr.229/2016 pentru organizarea şi exercitarea profesiei de fizioterapeut, precum şi pentru înfiinţarea, organizarea şi funcţionarea Colegiului fizioterapeuţilor din România, cât şi majorarea coeficienţilor de salarizare pentru specialiştii care deţin un titlu oficial de calificare în fizioterapie.
  În şedinţa din data de  17 decembrie 2019, potrivit Regulamentului Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă supusă avizării şi au avut în vedere avizul favorabil al Consiliului Legislativ nr. 652 din 01.08.2019 şi punctul de vedere al Consiliului Economic si Social nr. 3716 din 16.07.2019.
            În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a iniţiativei legislative. 
            În raport de obiectul şi conţinutul reglementării, proiectul de lege face parte din categoria legilor ordinare.

